หนุนเอทีเอ็มพูลกลุ่มCLMVT
ผู้ว่าการแบงก์ชาติหนุนกลุ่มประเทศ CLMVT ลงทุนโครงสร้างพื้นฐานการเงิน-ตั้งเอทีเอ็มพูล
18 มิ.ย. 2559

ผู้ว่าการแบงก์ชาติหนุนกลุ่มประเทศ CLMVT ลงทุนโครงสร้างพื้นฐานการเงิน-ตั้งเอทีเอ็มพูล
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยบนเวที "CLMVT Forum 2016 : Towards a Shared Prosperity" ว่า ภาคการเงินของกลุ่มประเทศ CLMVT (กัมพูชา ลาว เมียนมา เวียดนาม และไทย) ควรนำโมเดลความสำเร็จของธุรกิจสายการบินต้นทุนต่ำ หรือ โลว์คอสต์ แอร์ไลน์ มาศึกษาเพื่อนำไปสู่ความร่วมมือการพัฒนาและเชื่อมโยงระบบการเงินร่วมกัน ซึ่งต้องมีการดำเนินการ 5 ด้าน
ประกอบด้วย 1.การส่งเสริมการเปิดเสรีภาคการเงินระหว่างประเทศให้หลากหลาย ซึ่ง ธปท.พร้อมจะพัฒนาระบบการเงินให้ตอบสนองนักธุรกิจที่จะเข้ามาลงทุนใน CLMVT และขณะนี้มีธนาคารพาณิชย์หลายแห่งที่มีสาขาในประเทศเพื่อนบ้าน
2.ต้องมีการลงทุนโครงสร้างพื้นฐานทางการเงินเพื่อเชื่อมเทคโนโลยีระหว่างกัน เช่น เอทีเอ็มพูล ระบบเครดิตยูโร และระบบอี-เพย์เมนต์ เพื่อให้เกิดการชาระเงินระบบอิเล็กทรอนิกส์ระหว่างกันในอนาคต 3.ยกระดับมาตรฐานกฎระเบียบต่างๆ ให้เป็นไปในทิศทางเดียวกัน 4.การพัฒนาทรัพยากรมนุษย์ด้านการเงิน
และ 5.ยกระดับบริการทางการเงินที่เชื่อมโยงถึงตลาดทุน ซึ่งที่ผ่านมาประเทศไทยได้เปิดโอกาสให้ภาคเอกชนในกลุ่ม CLMV เข้ามาระดมทุนในตลาดทุนไทยได้ เช่น การออกพันธบัตรระดมทุนในรูปของเงินบาทเพื่อไปดำเนินโครงการสาธารณูปโภคในลาว
"การเชื่อมโยงในภูมิภาคเป็นเหมือนการปลูกต้นไม้ หากการเชื่อมโยงดีก็จะเป็นฐานสำคัญที่แข็งแกร่งหล่อเลี้ยงภาคเศรษฐกิจอื่น" นายวิรไท กล่าว
นางเกศรา มัญชุศรี กรรมการและผู้จัดการตลาดหลักทรัพย์แห่งประเทศไทย (ตลท.) กล่าวว่า บริษัทจดทะเบียนไทยมีรายได้จากต่างประเทศ 46% ของรายได้ทั้งหมด และ 114 บริษัทลงทุนในกลุ่ม CLMV ซึ่งมีศักยภาพเติบโตสูง ขณะที่ปัจจุบันตลาดหุ้น CLMV ที่มี 6 แห่งใน 5 ประเทศ มีบริษัทจดทะเบียนกว่า 1,300 แห่ง มูลค่าหลักทรัพย์รวม 440 ล้านเหรียญสหรัฐ